مجموعة من الأخبار على تناسلات بشكل كبير، كتقول بللي الجينيراليست فالقطاع الخاص حبسو الخدمة فهذ الأزمة ديال فيروس “كورونا”، وسدو العيادات ديالهم، كاين النقابات ديال الأطباء فالقطاع الخاص اللي حذرات من هذشي، وكاين اللي كذبات، كشأن النقابة الوطنية للأطباء العامين. العضو فالنقابة، محمد لمزوري، قال بللي “كاينة حملة شرسة ضد أطباء الطب العام، فعلى عكس ما يروج، جلهم فاتحين العيادات وخدامين ومواكبين” على حساب كلامو. وأكد بللي هذ الأطباء كيخدمو يوميا، وكيخرجو مع 6 أو لا مع 4 إل كان عندهم توقيت مستمر، “وكاين اللي ماخدامينش بالصح حين عندهم أمراض وسرطانات وعاهات، وماشي حتى جات كورونا”، كيف قال. وقال لمزوري بللي ليجينيراليست مازال كيمارسو خدمتهم، لكن المشكل كاين فالعيادات اللي مامعقماش، فوقت اللي خاصها تتعقم صباح وعشية مع هذ الوباء، واكد بللي الاطباء هكذا كيضحيو بحياتهم وكيخاطرو بحيات ولادهم على قبل المغاربة. ويشار بللي المجلس الجهوي للأطباء فالقطاع الخاص حدد ليست ديال 200 طبيب عندهم ترخيص باش مايحلوش، لأسباب مرضية، لكن من غيرهم ما عند حتى شي حد الحق يتخلف بدون أعذار مقبولة، وإلا غيعرض راسو لعقوبات تأديبية. 
نقابي نقابة الجينيراليست ل”كود”: ماسديناش عياداتنا.. يوميا كنحلو وكانعرضو حياتنا وحياة ولادنا للخطر على قبل المغاربة